NITRA. Piatok sa v Starom divadle Karola Spišáka niesol v duchu osláv Dňa detí. Malým divákom herci dopoludnia zahrali predstavenie Ako šlo vajce na vandrovku, pripravili privítanie v hereckých kostýmoch, šou s verklíkom, autogramiádu a rozdávanie darčekov.
O 18. h divadlo trochu starším deťom predstavilo novú hru od dramatičky Martiny Montelius Sám a Esmeralda. Inscenáciu v réžii Lindy Keprtovej z Česka uviedli v slovenskej premiére, na scéne si zahrali Miroslav Bakura, Henrieta Kolláriková, Martin Kusenda a Oľga Schrameková.
V komornej hre autorka zobrazuje detstvo svojím osobitým, filmovým spôsobom. Komickým a zároveň miestami smutným spôsobom ukazuje, ako sa fantázia môže stať cestou von z kruhu nudných rodičovských príkazov a očakávaní a ako sa zážitky dieťaťa môžu stať skvelým materiálom k umeleckej tvorbe.
Hoci malý Sám býva so svojím otcom a starou mamou, cíti sa doma osamelý. Otca zaujímajú skôr iné veci, ako to, čo sa deje v hlave jeho syna, našťastie, stará mama je iná. Práve ona vnukovi otvorí dvere do nového sveta – v ňom Sám stretáva slávnu cirkusovú umelkyňu Esmeraldu a objavuje fantastický sveta obrazov a príbehov.
"Prvá čítačka hry na streche divadla dopadla super, v uvoľnenej atmosfére sa režisérka Linda Keprtová zoznámila s hercami a všetci sme si tak ľudsky zapasovali," hovorí Danica Hudáková, umelecká šéfka súboru SDKS. "Herci boli zároveň nadšení z prístupu režisérsky, ktorá je profesionálkou na tisíc percent. Jednoducho príjemné skúšanie v závere sezóny."
Ako doplnila, verí že s Lindou Keprtovou a ďalšími tvorcami vytvorili peknú, myšlienkovo i výtvarne veľmi zaujímavú inscenáciu, ktorá je určená najmä deťomi od 1. stupňa základnej školy, ale má ambíciu stať sa rodinným predstavením.
"Deti prostredníctvom našej hry môžu objaviť svoju vlastnú fantáziu a hravosť a dospelí aspoň na chvíľu môžu znovu nájsť to dieťa v sebe, ktoré potlačili bežným konzumným životom so všetkými starosťami. Mohli by začať myslieť aj detsky, nielen dospelácky a trochu sa "odviazať", uvoľniť," dodala Danica Hudáková.